Mann død etter at buss kolliderte med fotgjengere i Oslo

Kun sjåføren i bussen

Vitne: Bussen rev med seg en rekke trær på veien

Den omkomne trolig utenlandsk mann i 30-årene

En person er død i en bussulykke nær Carl Berner i Oslo. - Bussen kom brasende nedover gaten, sier øyenvitne.

Oppdatert 19. desember 2013

Artikkelen er over seks år gammel

En person er bekreftet død og tre personer er kjørt til legevakten med lettere skader, ifølge innsatsleder i Oslo-politiet Jan Einar Nicholaisen.

Den omkomne var død da nødetatene kom til stedet.







Kriminalvakten i Oslo politidistrikt opplyser til VG natt til mandag at trafikketterforskningen jobber med å identifisere mannen, som trolig er i 30-årene.

- Vi har funnet et utenlandsk ID-kort på den avdøde, men har ikke fått identiteten bekreftet. Mannen ser ut til å være av utenlandsk opprinnelse, sier Knut Nysæter ved Trafikketterforskning hos Oslo-politiet til VG mandag morgen.

Ulykken skjedde på Rosenhoff, nord for Carl Berners plass i Oslo, like etter klokken 20 søndag kveld.

VGTV: Øyenvitne: - Bussen virket helt løpsk

INNSATSLEDER: Jan Einar Nicholaisen i Oslo-politiet.

Ulykken skal ha skjedd like etter at sjåføren satte seg inn igjen i bussen etter at den først hadde kollidert med en personbil, og sjåføren hadde gått ut for å snakket med føreren av bilen. Bussen fortsatte deretter videre nedover i høy fart.

Bussen kom så ut av veien og traff en person som befant seg i nærheten av et juletreutsalg i området, ifølge Nicholaisen. Det er denne personen som er omkommet.

- Vi har forløpig ikke identifisert vedkommende, sier han.

Det nøyaktige hendelsesforløpet er fremdeles uklart.

Bussjåføren, som er en kvinne, skal ikke være en av de skadede, men blir tatt hånd om av legevakten, sier operasjonsleder i politiet Martin Todnem.

31-bussen går mellom Tonsenhagen og Grorud i Oslo og Snarøya i Bærum.

- Det er snakk om en buss som skal ha trillet og tatt med seg noen fotgjengere, og muligens også truffet andre biler, sa operasjonsleder i Oslo-politiet til VG i 21-tiden søndag.

- Bussen ga full gass

Håkon Danielsen (25) sto sammen med flere andre og så på bussen, som sto midt i veien og sperret for all trafikk, da den plutselig begynte å kjøre.

Han forteller at bilene fra de andre retningene i krysset fikk grønt lys, og at en bil kjørte inn foran bussen.

- Da bilen forsøkte å krysse, ga plutselig bussen full gass og traff siden av bilen. Bussen fortsatte mot fortauet hvor det var mange mennesker, og ned en skrent, sier Danielsen

- Kan ha kollidert med en eller flere biler

Kort tid etter ulykken var det et tjuetalls politibetjenter på stedet og en rekke tilskuere samlet seg langs sperringene.

Trondheimsveien mellom Shell Rosenhoff og Carl Berner var sperret for all trafikk etter ulykken, men er nå åpnet for kollektivtrafikk i begge retninger og vanlig trafikk nedover, ifølge politiet.

Et vitne sier til VG at bussen først kolliderte med en personbil, og at trikken han satt på oppover Trondheimsveien stoppet som følge av dette.

- Men først etter at trikken hadde stått en liten stund ser vi bussen komme seilende nedover. Jeg vil si at den nærmest hoppet ned den siste bakken før den stoppet, sier Svein Hangaard.

Han beskriver situasjonen som sjokkerende.

- Buss kom brasende

- Jeg er fortsatt litt i sjokk, sier Vermund Heggeland. Han var på vei fra Carl Berner T-bane da han hørte et voldsomt brak og hyling og skriking.

- Da så jeg en rød buss komme brasende nedover gaten. Den virket helt ute av kontroll. Bussen rev med seg en rekke trær på veien, sier Heggeland.

Han forteller at folk løp unna, men stimlet sammen da bussen til slutt stoppet.

- Da hørte jeg en kraftig stemme be alle som ikke var skadd om å trekke seg unna, sier Heggeland.

- Bussen meide med seg et trafikklys

Bjørn Aage Holmen satt i bilen sin sammen med samboeren og datteren da de fikk øye på bussen.

- Da vi kom kjørende til Carl Berners plass sto det en leddbuss i ro og dekket hele krysset. En bil svingte inn foran bussen, og plutselig begynte bussen å rulle, sier Holmen til VG.

- Bussen kjørte inn i bilen foran, over trikkeskinnene, meide med seg et trafikklys og fortsatte mot fortauet hvor det var en drøssevis av folk. Den fortsatte så ned en skråning på nedsiden av fortauet, sier Holmen.

Han priser seg lykkelig for at han selv ikke havnet foran bussen.

- Hadde bilen min vært foran, hadde bussen truffet passasjersiden hvor dattera mi sitter. Det går fint med oss nå, men jeg håper det går bra med de som stod der.

Andre bussulykke på ett døgn

For under et døgn siden døde to personer og en ble hardt skadet da en rutebuss kjørte av veien ved Rommen i Oslo. Bussen kjørte inn på en veiskulder, over en betongkant og veltet ned en skråning.

Havarikommisjonen undersøker ulykken, og bussen er tauet til Biltilsynet. Det vil bli gjennomført tekniske undersøkelser av bussen mandag.

Carl Berners plass: fortsatt uavklart hendelsesforløp med flere kjøretøyer involvert. En person skal være død og flere skal være skadet.

— Operasjonssentralen (@oslopolitiops) 15. desember 2013

Publisert: 15.12.13 kl. 20:21 Oppdatert: 19.12.13 kl. 13:16